Hans Kristian Skibby (DF), 2008-11-27:
Det er jo klart, at der ligger en række aftaler om, at vi gerne vil have øget udbuddet inden for den offentlige sektor for at se på prisdannelser og for at sikre, at borgerne får mest muligt for pengene.
Og jeg håber da også, at det er socialdemokraternes politik, at de danske skatteborgere skal have så meget service som overhovedet muligt for de kroner, som de betaler i skat.
Det får man altså ved at lave konkurrenceudsættelse forskellige steder.
Det er jo ikke noget, der sker på baggrund af den her lov, som vi behandler her i dag.
Det er noget, der sker på grund af en række andre eksempler på andre aftaler, hvor man har sagt, at det, vi egentlig gerne vil i Danmark politisk, er at sikre, at en del af den offentlige sektor også udbyder deres opgaver til private virksomheder og dermed muliggør en synliggørelse af best practice - hvordan får vi mest for pengene - og at der er en fleksibilitet i den offentlige sektor.
Og det gør man på den her måde.
Det er jo altså nu engang sådan, at vi lever i Danmark, og det betyder selvfølgelig også, at vi har en forpligtelse til at sørge for, at det danske samfund fungerer operationelt og virksomt alle steder.
Og der er det altså sådan, at et klart sigte her i det danske frie samfund eksempelvis er, at vi har åbenhed i den offentlige sektor, og der synes Dansk Folkeparti faktisk, at vi får åbenhed i den offentlige sektor, ved at bl.a. de her ting omkring udbud og kvalitetskontrakter inden for kommunale serviceområder som ældrepleje, børneforsorg, undervisning og alt muligt andet ligger defineret på kommunernes hjemmesider, så folk kan gå ind og kigge på, hvad det er, man arbejder med i deres kommune omkring børnesundhed f.eks. eller omkring ældrepleje, seniorordninger osv.
Der er jo store forskelle mellem kommunerne i dag, og det bliver der forhåbentlig også ved med at være, for de løser opgaverne på forskellige måder.
Men det nytter jo ikke noget, at vi så bare siger, at vi ikke vil lovgive på et område, fordi kommunerne skal gøre det hundrede procent selv.
Nej, vi er også nødt til at sikre, at der bliver nogle minimumsstandarder, som borgerne kan forvente fra en hvilken som helst kommune i Danmark.
Og der synes jeg faktisk, at det her lovforslag er så ganske harmløst, fordi det er frivilligt og langt hen ad vejen jo kun er med til at gøre åbenheden i den offentlige sektor endnu bedre.
Jamen det var jo et interessant svar.
Vil det så sige, at det er, uanset hvilken type politisk sag det er?
Nu var det her konkret sociale sager, der havde hobet sig op, hvor man fra SF’s side foreslog mobile enheder, som skulle rykke ud og kræve noget af kommunerne osv., men kunne man også forestille sig det inden for alle mulige andre kommunale opgaver, altså hvis det var skoleforvaltningen, anbringelsessager, folk, der søger om at få en handicapbil, der er ventetid på, eller folk, der søger om hjælpemidler i forbindelse med deres handicap osv.?
Det er nogle af de steder, hvor vi typisk har en lang sagsbehandlingstid, som vi prøver på at få gjort mindre, og der er SF så tilhænger af at man godt må gå ind og detailstyre kommunerne, men man må ikke, når det handler om, at de skal sætte deres egne opgaver på en hjemmeside.
Jeg synes simpelt hen, at det mildest talt virker besynderligt.